**Manje je više**

**(Laička kolumnica [236])**

**Šum s neba**

*Duh Sveti*, treća božanska osoba, preobrazbeni je *zamašnjak* pokretačkih zbivanja, pročišćujućih komešanja, tragalačkih pregnuća i stremljenja *Crkve* koja ove kasnoproljetne nedjelje svetkuje *rođendan*. Naslovnu sintagmu pronalazim u prvom ovonedjeljnom čitanju iz Djela apostolskih (Dj 2, 1-11). Prva četiri retka vrve upečatljivom slikovitošću koja lahorasto raspiruje laičku maštu: *Kad je napokon došao dan Pedesetnice, svi su bili zajedno na istome mjestu. I eto iznenada šuma s neba, kao kad se digne silan vjetar. Ispuni svu kuću u kojoj su bili. I pokažu im se kao neki ognjeni razdijeljeni jezici te siđe po jedan na svakog od njih. Svi se napuniše Duha Svetoga i počeše govoriti drugim jezicima, kako im već Duh davaše zboriti.*

Otkako nagluho čujem, dublje sam svjestan činjenice da osim dobro ugođenih *tonova* i raznoliko artikuliranih *zvukova* postoje svakojaki *šumovi* što čudesno nalaze put do bogozovne nutrine čak i onda kad im se nauho suprotstavlja turobnim zvukomukom protkana koprena utihnulih frekvencija. Iznenadni *nebošum* kojim se na Pedesetnicu okupljenoj čeljadi obznanio Duh Sveti smjerokazno ispunjava moj ustreptali slušik, obesnažujući nebulozni strah od gluhe nevoljnosti.

Apstraktnost Duha Svetoga ponajbolje konkretiziramo kad se nađemo u nedoumici, pred naizgled nerješivim problemom, kad uslijed nesnalaženja malaksalo kažemo: „Bože, pomozi! Isuse! Što da činim?“ Prije nego što se vapaj formira na usnama, Duh Sveti je stubokom na potezu; misaono smo se pokrenuli i počinjemo djelovati. Vjernički je to znao **Vladimir Nazor**. To zorno pokazuju uvodni stihovi iz pjesme *Duhovi*:

*O Duše Sveti, siđi! / Za one ognje, što su dugo gutali / Trnjake mojih strasti; / Za one vatre pastirske / Na vrhovima mojih sanja jutarnjih; / Za kresove i plamene / U moje tihe večeri: / O Duše Sveti, priđi!*

Trojstveni Bože, daj nam da u sitnim detaljima kao i u krupnim zavrzlamama svagdašnjice shvatimo da je Duh Sveti neuništiv znak Tvoje neupitne blizine.

Sead Ivan Muhamedagić